《疏影 芭蕉》
清代·张慎仪

虫秋闲昼。正小亭漠漠，轻阴犹逗。未到黄昏，人凭阑干，青翠冷粘吟袖。

秋心惯向斜阳卷，怎不与、斜阳同瘦。隔疏帘、误认婵娟，漫约茗窗话旧。

正是愁来时候。怅屏风遮断，问愁知否。写韵题笺，墨点参差，难寄相思一斗。

芙蓉未放梧桐老，只凤尾、霜前雁后。夜凉不雨也飕飕，孤梦甚时才就。

作者简介：1846-1921，字淑威，号薆园，一号芋圃，成都人。著有《续方言新校补》、《方言别录》、《蜀方言》等，有《今悔庵词》。